PATVIRTINTA

Joniškio r. Skaistgirio gimnazijos

direktoriaus 2022 m. gruodžio 5 d.

įsakymu Nr. V-76

**JONIŠKIO R. SKAISTGIRIO GIMNAZIJOS DARBUOTOJŲ VEIKSMŲ ĮTARUS MOKINĮ VARTOJUS ALKOHOLĮ, TABAKĄ IR (AR) KITAS PSICHIKĄ VEIKIANČIAS MEDŽIAGAS TVARKOS APRAŠAS**

**I. BENDROSIOS NUOSTATOS**

1. Joniškio r. Skaistgirio gimnazijos darbuotojų veiksmų įtarus mokinį vartojus alkoholį, tabaką ir (ar) kitas psichiką veikiančias medžiagas tvarkos aprašas (toliau vadinamas – Aprašas) reglamentuoja mokinių, vartojančių narkotines, psichotropines, kitas psichiką veikiančias medžiagas, nustatymo organizavimą Joniškio r. Skaistgirio gimnazijoje.

2. Mokinių, vartojančių alkoholį, tabaką, narkotines, psichotropines, kitas psichiką veikiančias medžiagas, nustatymo tikslas – siekti kuo anksčiau nustatyti ir motyvuoti mokinius atsisakyti žalingų įpročių, laiku suteikti kompleksinę psichologinę, medicininę ar kitą pagalbą mokiniui ir šeimai, išvengti neigiamų medicininių, ekonominių, socialinių ir teisinių padarinių, susijusių su narkotinių, psichotropinių, kitų psichiką veikiančių medžiagų neteisėtu vartojimu.

**II SKYRIUS**

**DARBUOTOJŲ VEIKSMŲ ĮTARUS MOKINĮ VARTOJUS ALKOHOLĮ, TABAKĄ IR (AR) KITAS PSICHIKĄ VEIKIANČIAS MEDŽIAGAS ORGANIZAVIMAS**

3. Pastebėjus ar įtarus mokinį vartojus alkoholį, tabaką/elektronines cigaretes ir (ar) kitas psichiką veikiančias medžiagas, gimnazijos darbuotojas gali taikyti šias poveikio priemones ir imtis šių veiksmų:

3.1. pildyti pranešimą dėl elektroninių cigarečių turėjimo, rūkymo;

3.2. pareikšti pastabą;

3.3. iškviesti administracijos atstovą, socialinį pedagogą;

3.4. pakeisti mokinio ugdymosi vietą;

3.5. patikrinti mokinio daiktus;

3.6. naudoti pagristus fizinius veiksmus;

3.7. iškviesti tėvus/globėjus;

3.8. svarstyti mokinį Vaiko gerovės komisijos posėdyje;

3.9. perduoti mokinio nusižengimo aprašymą teritorinei policijos įstaigai.

4. Mokyklos darbuotojas įtaręs mokinį rūkius gimnazijos patalpose ir/ar mokyklos teritorijoje informuoja socialinį pedagogą, jo nesant – direktoriaus pavaduotoją ugdymui.

5. Socialinio pedagogo/direktoriaus pavaduotojo ugdymui veiksmai gavus informaciją apie gimnazijos patalpose ir/ar mokyklos teritorijoje tabaką/elektronines cigaretes vartojusį mokinį:

5.1. organizuoja individualų pokalbį su mokiniu;

5.2. paprašo raštiško mokinio pasižadėjimo dėl tabako/ elektroninių cigarečių nevartojimo;

5.3. informuoja mokinio tėvus (globėjus, rūpintojus) telefonu/pranešimu atvykti į gimnaziją pokalbiui;

5.4. skiria nuobaudą (papeikimą).

6. Socialinio pedagogo veiksmai gavus pakartotinę informaciją apie gimnazijos patalpose ir/ar mokyklos teritorijoje tabaką/ elektronines cigaretes vartojusį mokinį:

6.1. informuoja mokinio tėvus(globėjus, rūpintojus);

6.2. inicijuoja mokinio elgesio svarstymą Vaiko gerovės komisijoje.

6.3. skiria nuobaudą (griežtą papeikimą);

6.4. socialinis pedagogas nusižengimo aprašymą teikia teritorinei policijos įstaigai.

7. Mokyklos darbuotojo veiksmai mokykloje pastebėjus alkoholiu ar narkotinėmis medžiagomis apsinuodijusį mokinį:

7.1. nepalieka vaiko be priežiūros;

7.2. informuoja visuomenės sveikatos priežiūros specialistą;

7.3. suteikia pirmąją pagalbą, nesant sveikatos priežiūros specialistui mokykloje;

7.4. teikiant pagalbą bendradarbiaujama su klasės vadovu su/ar administracijos atstovais;

7.5. jei reikia, kviečia greitąją medicinos pagalbą.

7.6. informuojama teritorinė policijos įstaiga.

8.Socialinis pedagogas/ klasės vadovas ar administracijos atstovas, sveikatos priežiūros specialistas apie įtarimą, kad vaikas galimai yra apsinuodijęs narkotinėmis, psichotropinėmis, kitomis psichiką veikiančiomis medžiagomis ir jo sveikatai ir gyvybei gresia pavojus, skubiai informuoja mokinio tėvus (globėjus,rūpintojus) ir iškviečia į mokyklą.

8.1. nedelsiant suteikia mokiniui pirmąją pagalbą;

8.2. kviečia greitąją medicininę pagalbą;

8.3. informuoja apie tai gimnazijos vadovą, informuojama teritorinė policijos įstaiga.

**III. MOKINIŲ DAIKTŲ PATIKRINIMAS**

9. Gimnazijos darbuotojas, kilus pagrįstiems įtarimams, jog mokinys gali turėti draudžiamų psichoaktyvių ir psichotropinių medžiagų, ir/ar kitų daiktų nedelsdamas apie tai informuoja socialinį pedagogą, direktoriaus pavaduotoją arba gimnazijos vadovą.

10. Gimnazijos darbuotojas ir (ar) socialinis pedagogas, direktoriaus pavaduotojas arba gimnazijos

vadovas turi teisę prašyti mokinio parodyti jo asmeninius daiktus.( Mokinio sutartyje yra tėvų sutikimas/nesutikimas dėl mokinio daiktų patikrinimo).

11. Mokinio daiktai yra tikrinami dalyvaujant mokiniui, tikrinimo metu dalyvauja mažiausiai du gimnazijos darbuotojai, vienas iš jų – socialinis pedagogas, direktoriaus pavaduotojas arba gimnazijos vadovas ir klasės auklėtojas. Paaiškėjus, kad mokinys turi draudžiamų psichoaktyvių ir psichotropinių medžiagų, ir/ar kitų daiktų apie tai nedelsiant informuojami mokinio tėvai (globėjai, rūpintojai) arba bent vienas iš jų ir, esant būtinybei, teritorinė policijos įstaiga.

12. Jei mokinys nesutinka parodyti daiktų, apie įtarimus dėl draudžiamų psichoaktyvių ir psichotropinių medžiagų, ir/ar kitų daiktų turėjimo nedelsiant informuojami mokinio tėvai (globėjai, rūpintojai) arba bent vienas iš jų ir jie kviečiami atvykti į gimnaziją. Jiems nesutikus atvykti ir (ar) neatvykus nustatytu laiku, taip pat esant būtinybei, apie įtarimus dėl draudžiamų psichoaktyvių ir psichotropinių medžiagų, ir/ar kitų daiktų turėjimo nedelsiant informuojama teritorinė policijos įstaiga.

13. Kol atvyks dėl mokinio daiktų patikrinimo iškviesti asmenys, mokinys turi būti prižiūrimas socialinio pedagogo, direktoriaus pavaduotojo arba gimnazijos vadovo.

**III SKYRIUS**

**BAIGIAMOSIOS NUOSTATOS**

14. Informacija apie vaikus, vartojančius alkoholį, tabaką ir (ar) kitas psichiką veikiančias medžiagas, arba vaikus, turinčius priklausomybę nuo šių medžiagų, turi būti disponuojama tiek, kiek reikalinga vaiko teisei būti sveikam užtikrinti, tačiau nepažeidžiant vaiko teisės į privatų gyvenimą,asmens neliečiamybę, todėl ši informacija gali būti teikiama tik Lietuvos Respublikos teisės aktų nustatyta tvarka.

15. Tvarkos vykdymo kontrolę vykdo gimnazijos direktorius ar jo įgaliotas asmuo.

Pritarta VGK posėdyje 2022-11-16, Protokolo Nr.11

Pritarta klasių auklėtojų metodinės grupės susirinkime 2022-11-30, protokolo Nr.13

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_